Η **Άνα Μπρνάμπιτς** (σερβ. Ана Брнабић, γενν. στις 28 Σεπτεμβρίου 1975) είναι Σέρβα πολιτικός και από το 2019 ανήκει στο Σερβικό Προοδευτικό Κόμμα. Διατέλεσε πρωθυπουργός της χώρας από τις 29 Ιουλίου 2017 έως τις 20 Μαρτίου 2024, οπότε ανέλαβε πρόεδρος της Εθνοσυνέλευσης. Είναι η πρώτη γυναίκα πρωθυπουργός στην ιστορία της Σερβίας και η πρώτη πρωθυπουργός που έχει δηλώσει ανοιχτά ομοφυλόφιλη σε μια χώρα με αρνητικές κοινωνικές απόψεις για την ομοφυλοφιλία.

Βιογραφία
---------

Η Άνα Μπρνάμπιτς γεννήθηκε στο Βελιγράδι. Ο παππούς της προέρχεται από το νησί Κρκ της Κροατίας, η γιαγιά της από την Ούζιτσε. Η οικογένεια της μητέρας της προέρχεται από την Babušnica της Περιοχής Πίροτ. Σπούδασε διοίκηση επιχειρήσεων στο Πανεπιστήμιο Northwood στο Μίσιγκαν, και κατόπιν απέκτησε MBA από το Πανεπιστήμιο του Hull της Μεγάλης Βρετανίας. Κατόπιν εργάστηκε σε διάφορους διεθνείς οργανισμούς, συμπεριλαμβανομένου του Οργανισμού Διεθνούς Ανάπτυξης των Ηνωμένων Πολιτειών (USAID), καθώς και σε αναπτυξιακούς οργανισμούς και κρατικές εταιρείες της Σερβίας.

Η Άνα Μπρνάμπιτς μιλά άπταιστα αγγλικά και ρωσικά.

### Πολιτική καριέρα

Ορίστηκε Υπουργός Δημόσιας Διοίκησης και Τοπικής Αυτοδιοίκησης της Σερβίας τον Αύγουστο του 2016 κατά την διάρκεια της διακυβέρνησης του Αλεξάνταρ Βούτσιτς και προσωρινώς εκτελούσα χρέη υπουργού Οικονομικών το 2018.

Έλαβε εντολή σχηματισμού κυβέρνησης από τον Πρόεδρο Αλεξάνταρ Βούτσιτς στις 15 Ιουνίου 2017, δύο μήνες μετά την εκλογή του στο αξίωμα του προέδρου της δημοκρατίας, ως επικεφαλής κυβέρνησης συνασπισμού έξι κομμάτων. Επελέγη σε μια ταραγμένη περίοδο, όντας μη πολιτικό πρόσωπο. Στην υποψηφιότητά της αντέδρασαν συντηρητικοί πολιτικοί κύκλοι στη Σερβία, συμπεριλαμβανομένης της Ορθόδοξης Εκκλησίας, ιδίως λόγω του ότι δεν κρύβει τον σεξουαλικό της προσανατολισμό. Η Σερβική Εθνοσυνέλευση επικύρωσε την πρόταση στις 29 Ιουνίου 2017 δίνοντας ψήφο εμπιστοσύνης στην Κυβέρνησή της με 157 ψήφους μεταξύ 250 βουλευτών. Έτσι η ίδια έγινε η πρώτη γυναίκα πρωθυπουργός στην ιστορία της Σερβίας.

Στις 10 Οκτωβρίου 2019, η ως τότε ανεξάρτητη Μπρνάμπιτς προσχώρησε στο Σερβικό Προοδευτικό Κόμμα (SNS) με επικεφαλής τον Πρόεδρο Βούτσιτς.

### Προσωπική ζωή

H Άνα Μπρνάμπιτς δεν κρύβει τον ομοφυλόφιλο σεξουαλικό της προσανατολισμό. Στο Gay Pride του Βελιγραδίου το φθινόπωρο του 2016, φωτογραφήθηκε με μια μικρή σημαία ουράνιου τόξου. Τον Φεβρουάριο του 2019, η σύντροφός της, Milica Djurdjic, γέννησε έναν γιο.

Αναλαμβάνοντας πάντως την πρωθυπουργία, η Άνα Μπρνάμπιτς ξεκαθάρισε ότι δεν είναι πρώτη της προτεραιότητα η «γκέι ατζέντα» και ότι δεν θέλει να χαρακτηριστεί ως «η ομοφυλόφιλη πρωθυπουργός της Σερβίας».

Παραπομπές
----------

1. ↑  web.archive.org/web/20200407110451/https://www.istinomer.rs/akter/ana-brnabic/.
2. ↑  Stewart, Hadley (23 Σεπτεμβρίου 2019). «Away from the media's gaze, Ana Brnabić is failing to advocate for LGBT equality in Serbia - View» (στα Αγγλικά). Ανακτήθηκε στις 13 Μαΐου 2021.
3. 1 2  Capodici, Vincenzo (16 Ιουνίου 2017). «Offen für Europa, offen für Frauen».. Ανακτήθηκε στις 13 Μαΐου 2021.
4. ↑  srbija.gov.rs. «Ana Brnabic». *www.srbija.gov.rs* (στα Αγγλικά). Ανακτήθηκε στις 28 Σεπτεμβρίου 2019.
5. ↑  «Serbia's PM to act as finance minister until new one is appointed - World News». *Hürriyet Daily News* (στα Αγγλικά). Ανακτήθηκε στις 28 Σεπτεμβρίου 2019.
6. ↑  «Serbia's president nominates country's first female prime minister». *Reuters*. Thu Jun 15 18:04:47 UTC 2017.. Ανακτήθηκε στις 2017-07-20.
7. ↑  «Serbian parliament endorses new cabinet». *Reuters*. Thu Jun 29 18:17:48 UTC 2017.. Ανακτήθηκε στις 2017-07-20.
8. ↑  Surk, Barbara (2017-06-28). «Serbia Gets Its First Female, and First Openly Gay, Premier» (στα αγγλικά). *The New York Times*. ISSN 0362-4331.. Ανακτήθηκε στις 2017-07-20.
9. ↑  «PM Brnabic joins Vucic's ruling Serbian Progressive Party». *n1info.com* (στα Αγγλικά). Αρχειοθετήθηκε από το πρωτότυπο στις 31 Οκτωβρίου 2019. Ανακτήθηκε στις 27 Φεβρουαρίου 2020.
10. ↑  «Lebensgefährtin von Serbiens Regierungschefin bringt Sohn zur Welt». *queer.de* (στα Γερμανικά). Ανακτήθηκε στις 13 Μαΐου 2021.
11. ↑  «Ana Brnabić: 'I do not want to be branded Serbia's gay PM'» (στα Αγγλικά). The Guardian. Ανακτήθηκε στις 13 Μαΐου 2021.

Εξωτερικοί σύνδεσμοι
--------------------

* Πολυμέσα σχετικά με το θέμα  Ana Brnabić στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 7567166600457418000007

 |

 |